17.7.2023
SL
Uradni list Evropske unije
C 252/23
Vprašanja za predhodno odločanje 1.
Ali je subjekt, kot je družba REPROBEL, če mu je država s kraljevim pooblastilom naložila pobiranje in razdeljevanje pravičnega nadomestila/pravičnih nadomestil, ki jih določi država v smislu člena 5(2)(a) in (b) Direktive 2001/29 (1) in nad katerim država izvaja nadzor, subjekt, proti kateremu se lahko posameznik v svojo obrambo sklicuje na to, da je nacionalni predpis, ki ga ta subjekt namerava uveljavljati zoper posameznika, v nasprotju s pravom Unije? 2.
Ali je za odgovor na to vprašanje pomembno, da državni nadzor nad tem subjektom zajema med drugim: — obveznost tega subjekta, da kopijo svoje zahteve po informacijah, naslovljene na dolžnike, ki je potrebna za pobiranje in razdeljevanje nadomestila za reprografijo, vedno posreduje pristojnemu ministru, da se ta lahko seznani z načinom, kako subjekt izvaja pravico do nadzora, in odloči, ali je primerno z ministrskim odlokom določiti vsebino, število in pogostost zahtev po informacijah tako, da dejavnosti oseb, na katere je zahteva naslovljena, ne ovira bolj, kot je potrebno; — obveznost subjekta, da pooblaščenca ministra pozove, naj pošlje zahtevo po informacijah, potrebnih za pobiranje sorazmernega nadomestila za reprografijo, dolžnikom, distributerjem (ne glede na to, ali so trgovci na debelo ali na drobno), družbam za lizing ali družbam za vzdrževanje naprav, če dolžnik ni sodeloval pri pobiranju, pri čemer je subjekt zavezan kopijo te zahteve posredovati tudi pristojnemu ministru, da lahko ta določi vsebino, število in pogostost zahtev tako, da dejavnosti oseb, na katere je zahteva naslovljena, ne ovira bolj, kot je potrebno; — obveznost subjekta, da pristojnemu ministru v odobritev predloži pravila za razdeljevanje nadomestila za reprografijo in vse njihove spremembe; — obveznost subjekta, da obrazec izjave, ki ga je pripravil, predloži pristojnemu ministru v odobritev, brez katere ga ni mogoče izdati? 3.
Ali je za odgovor na postavljeno vprašanje pomembno tudi, da ima subjekt ta pooblastila: — pooblastilo, da zahteva vse informacije, potrebne za pobiranje nadomestila za reprografijo, od vseh oseb, ki so dolžniki, zavezanci za plačilo licenčnine, distributerji (ne glede na to, ali so trgovci na debelo ali na drobno), družbe za lizing ali družbe za vzdrževanje naprav, pri čemer morajo biti v vsaki zahtevi vedno navedene kazenske sankcije za primer nespoštovanja predpisanega roka ali za primer predložitve nepopolnih ali netočnih informacij; — pooblastilo, da od vseh dolžnikov zahteva predložitev vseh informacij o kopiranih delih, potrebnih za razdelitev nadomestila za reprografijo; — pooblastilo za pridobitev vseh informacij, potrebnih za opravljanje njegovih nalog, pri Administratie der Douane en Accijnzen (carinska in trošarinska uprava, Belgija), Administratie van de btw (uprava za DDV, Belgija) in Rijksdienst voor Sociale Zekerheid (nacionalni urad za socialno varnost, Belgija)? 4.
Ali ima člen 5(2)(a) in (b) Direktive 2001/29 neposredni učinek? 5.
Ali nacionalno sodišče na predlog posameznika ne sme uporabiti nacionalnega predpisa, ki ga je določila država, če je v nasprotju s členom 5(2)(a) in (b) Direktive 2001/29, in sicer zato, ker ta predpis v nasprotju z navedenim členom tega posameznika zavezuje k plačilu dajatev?
(1)
Direktiva 2001/29/ES Evropskega parlamenta in Sveta z dne 22. maja 2001 o usklajevanju določenih vidikov avtorske in sorodnih pravic v informacijski družbi (UL, posebna izdaja v slovenščini, poglavje 17, zvezek 1, str. 230).